次韻政老夜坐有懷
作者：王洋
朝代：宋

paragraphs: 客行犯蕭條，物態如寒冰。
借問松窗人，久客將何營。
答言慕幽禪，懷抱徹欲清。
當年困流俗，鑽紙如癡蠅。
一朝脫塵網，決若飛鳥驚。
齋盂趁後輩，臥㲲陪老生。
從兹輩行間，往往推先鳴。
此道本無學，精粗不可評。
忽然辨疆域，獨得分專城。
物外懷抱好，醒來毛髮輕。
餘事不着意，自然造純精。
憐君生卑微，也縳利與名。
持身抱餘恨，寫物多遁情。
以此遊世間，心慮何由平。
再拜謝師言，得閑頻寄聲。